Smernica Komisie 2000/63/ES
z 5. októbra 2000,
ktorou sa mení a dopĺňa smernica 96/77/ES ustanovujúca špecifické kritéria čistoty potravinárskych prídavných látok iných ako farbivá a sladidlá
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/107/EHS z 21. decembra 1988 o aproximácii právnych predpisov členských štátov, týkajúcich sa potravinárskych prídavných látok povolených na použitie v potravinách určených na ľudskú spotrebu [1], zmenenú a doplnenú smernicou Európskeho parlamentu a Rady 94/34/ES [2], najmä na jej článok 3 ods. 3 písm. a),
po porade s Vedeckým výborom pre potraviny,
keďže:
(1) Je potrebné ustanoviť kritériá čistoty pre všetky prídavné látky okrem farbív a sladidiel uvedených v smernici Európskeho parlamentu a Rady 95/2/ES z 20. februára 1995 o potravinárskych prídavných látkach iných ako farbivá a sladidlá [3], naposledy zmenenej a doplnenej smernicou 98/72/ES [4].
(2) Smernica Rady 96/77/ES z 2. decembra 1996 ustanovujúca špecifické kritéria čistoty potravinárskych prídavných látok iných ako farbivá a sladidlá [5], naposledy zmenená a doplnená smernicou 98/86/ES [6], ktorou sa ustanovujú kritériá čistoty pre viacero potravinárskych prídavných látok, by teraz mala byť doplnená o kritériá čistoty pre ostávajúce potravinárske prídavné látky uvedené v smernici 95/2/ES.
(3) Vo vzťahu k technickému vývoju je potrebné zmeniť a doplniť kritériá čistoty ustanovené v smernici 96/77/ES pre butylovaný hydroxyanizol (BHA), je následne potrebné upraviť túto smernicu.
(4) Je potrebné zohľadniť špecifikácie a analytické postupy pre prídavné látky ustanovené v Potravinovom kódexe navrhnutý Spoločným výborom expertov FAO/WHO pre potravinárske prídavné látky (JECFA).
(5) Prídavné látky do potravín, ak sa pripravujú výrobnými metódami alebo z východiskových materiálov významne odlišných od tých, ktoré hodnotil Vedecký výbor pre potraviny, alebo ak sú odlišné od uvedených v tejto smernici, by mali byť predložené na vyhodnotenie bezpečnosti Vedeckým výborom pre potraviny s dôrazom na kritériá čistoty.
(6) Opatrenia ustanovené v tejto smernici sú v súlade so stanoviskom Stáleho výboru pre potraviny,
PRIJALA TÚTO SMERNICU:
Článok 1
Smernica 96/77/ES sa mení a dopĺňa takto:
1. Text v prílohe, týkajúci sa E 320 - butylovaný hydroxyanizol (BHA), sa nahrádza textom uvedeným v prílohe I k tejto smernici.
2. Príloha sa dopĺňa textom prílohy II k tejto smernici.
Článok 2
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou do 31. marca 2001. Bezodkladne o tom informujú Komisiu.
2. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
3. Výrobky uvedené na trh alebo označené do 31. marca 2001, ktoré nie sú v súlade s touto smernicou, sa môžu predávať až do vyčerpania zásob.
Článok 3
Táto smernica nadobúda účinnosť v dvadsiaty deň po jej uverejnení v Úradnom vestníku Európskych spoločenstiev.
Článok 4
Táto smernica je adresovaná členským štátom.
V Bruseli 5. októbra 2000